CELEX: 32022R0511
Language: bg
Date: 2022-03-30 00:00:00
Title: Регламент за изпълнение (ЕС) 2022/511 на Комисията от 30 март 2022 година за удължаване на срока на дерогацията от Регламент (ЕО) № 1967/2006 на Съвета по отношение на минималното разстояние от брега и минималната дълбочина за траулерите „volantina“, извършващи риболовна дейност в териториалните води на Словения

31.3.2022   
               
               
                  BG
               
               
                  Официален вестник на Европейския съюз
               
               
                  L 103/7
               
            
         РЕГЛАМЕНТ ЗА ИЗПЪЛНЕНИЕ (ЕС) 2022/511 НА КОМИСИЯТА
         от 30 март 2022 година
         за удължаване на срока на дерогацията от Регламент (ЕО) № 1967/2006 на Съвета по отношение на минималното разстояние от брега и минималната дълбочина за траулерите „volantina“, извършващи риболовна дейност в териториалните води на Словения
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1967/2006 на Съвета от 21 декември 2006 г. относно мерките за управление на устойчивата експлоатация на рибните ресурси в Средиземно море, за изменение на Регламент (ЕИО) № 2847/93 и за отмяна на Регламент (ЕО) № 1626/94 (1), и по-специално член 13, параграф 5 от него,
         като има предвид, че:
         
                     (1)
                  
                  
                     С член 13, параграф 1 от Регламент (ЕО) № 1967/2006 се забранява използването на теглени съоръжения в рамките на 3 морски мили от брега или в рамките на 50-метровата изобата, когато тази дълбочина се достига на по-малко разстояние от брега.
                  
               
                     (2)
                  
                  
                     По искане на държава членка Комисията може да разреши дерогация от член 13, параграф 1 от Регламент (ЕО) № 1967/2006, ако са изпълнени някои от условията, определени в член 13, параграфи 5 и 9.
                  
               
                     (3)
                  
                  
                     Дерогация от член 13, параграф 1, първа алинея за използването на траулери „volantina“ в териториалните води на Словения на дълбочина под 50 m в зоната между 1,5 и 3 морски мили от брега беше предоставена за пръв път до 23 март 2017 г. с Регламент за изпълнение (ЕС) № 277/2014 на Комисията (2).
                  
               
                     (4)
                  
                  
                     Дерогацията беше удължена до 27 март 2020 г. с Регламент за изпълнение (ЕС) 2017/2383 на Комисията (3).
                  
               
                     (5)
                  
                  
                     На 28 февруари 2020 г. Комисията получи от Словения искане за продължаване на срока на дерогацията след 27 март 2020 г. С оглед на изискванията на Регламент (ЕО) № 1967/2006 и Регламент (ЕС) 2019/1241 на Европейския парламент и на Съвета (4) Словения представи проект на новия план за управление и доклад относно наблюдението и изпълнението му, обосноваващи удължаването на срока на дерогацията. Искането се отнася за кораби, които доказано са извършвали този вид риболов в района в продължение на повече от пет години, не причиняват допълнително увеличаване на риболовното усилие и работят съгласно плана за управление, приет от Словения на 18 август 2021 г. (5) в съответствие с член 19, параграф 2 от Регламент (ЕО) № 1967/2006. Тези кораби са включени в списък, съобщен на Комисията съгласно изискванията на член 13, параграф 9 от Регламент (ЕО) № 1967/2006.
                  
               
                     (6)
                  
                  
                     На пленарно заседание, проведено на 6—10 юли 2020 г., Научният, технически и икономически комитет по рибарство (НТИКР) (6) направи преглед на актуализирания план и на условията за дерогацията. Беше формулирано заключението, че актуализираният план е изчерпателен и че в него са включени повечето от коментарите, направени преди това от НТИКР. С оглед на новата информация, предоставена от Словения, НТИКР посочи, че условията за дерогацията продължават да бъдат изпълнени.
                  
               
                     (7)
                  
                  
                     Поисканата от Словения дерогация отговаря на условията, определени в член 13, параграфи 5 и 9 от Регламент (ЕО) № 1967/2006.
                  
               
                     (8)
                  
                  
                     По-специално съществуват специфични географски ограничения, тъй като териториалните води на Словения не достигат 50 m дълбочина в нито една точка. Поради това, без дерогация траулерите „volantina“ биха могли да извършват дейност единствено на повече от 3 морски мили от брега, където риболовните полета са значително ограничени от зона, определена за морски търговски пътища.
                  
               
                     (9)
                  
                  
                     В плана за управление са включени всички необходими определения за съответните риболовни дейности, както и гаранции, че риболовното усилие няма да бъде увеличено в бъдеще, тъй като разрешения за риболов ще бъдат издадени само на 12 конкретни кораба, които вече имат разрешение за риболов от Словения.
                  
               
                     (10)
                  
                  
                     Риболовът с тралове „volantina“ е вид смесен риболов, който не може да се извършва с някой от другите риболовни уреди, освен с по-тежкия „tartana“ — което обаче може да доведе до по-голям контакт с морското дъно и по-значителен улов на дънни видове — и няма допирни точки с дейността на кораби, използващи риболовни уреди, различни от тралове, грибове или други подобни теглени мрежи. Освен това риболовът с тралове „volantina“ не оказва значително въздействие върху морската среда, включително върху защитените местообитания, тъй като НТИКР отбеляза, че той се използва при тинесто дъно, не се извършва в чувствителни местообитания и процентът на изхвърлянията е нисък.
                  
               
                     (11)
                  
                  
                     Поисканата от Словения дерогация се отнася до ограничен брой кораби — само 12. Регистрационните номера на тези кораби са посочени в плана за управление.
                  
               
                     (12)
                  
                  
                     Засегнатите риболовни дейности отговарят на изискванията на член 4, параграф 1 от Регламент (ЕО) № 1967/2006, в който се съдържа дерогация, позволяваща риболова над защитени местообитания, ако той се извършва при определени условия и без контакт с морската трева на дъното.
                  
               
                     (13)
                  
                  
                     Поисканата дерогация е в съответствие с член 8, параграф 1, буква з) от Регламент (ЕО) № 1967/2006, заменена с член 8, параграф 1 и част Б, раздел I от приложение IX към Регламент (ЕС) 2019/1241, тъй като се отнася за траулери, които използват мрежа с размер на окото, не по-малък от 40 mm.
                  
               
                     (14)
                  
                  
                     Засегнатите риболовни дейности отговарят на изискванията на член 9, параграф 3 от Регламент (ЕО) № 1967/2006, заменен с член 8, параграф 1 и част Б, раздел I от приложение IX към Регламент (ЕС) 2019/1241, тъй като в стъкмяването на трала „volantina“ не се използва мрежа с квадратно око с размер под 40 mm.
                  
               
                     (15)
                  
                  
                     Траулерите „volantina“ не се използват за главоноги. НТИКР отбеляза, че уловът на главоноги при този вид риболов не е незначителен, като уточни, че въз основа на последния доклад за изпълнението на плана главоногите представляват много малко количество от общия улов на тези видове в зоната.
                  
               
                     (16)
                  
                  
                     Словенският план за управление включва мерки за наблюдение на риболовните дейности, предвидени в член 13, параграф 9, трета алинея от Регламент (ЕО) № 1967/2006 и членове 14 и 15 от Регламент (ЕО) № 1224/2009 на Съвета (7).
                  
               
                     (17)
                  
                  
                     Траулерите „volantina“ са обект на регулиране, за да се гарантира, че уловът на видове, включени в част А на приложение IX към Регламент (ЕС) 2019/1241, е минимален, което е в съответствие с критериите по член 13, параграф 9, буква в) от Регламент (ЕО) № 1967/2006. НТИКР отбеляза, че докладваният улов на посочените видове не е незначителен, като уточни, че предвид ограничения размер на риболова „volantina“ този улов възлиза общо на няколко десетки тона, което представлява много малка част от общия улов на тези видове в зоната.
                  
               
                     (18)
                  
                  
                     Поради това поисканата дерогация следва да бъде предоставена.
                  
               
                     (19)
                  
                  
                     Съгласно плана за наблюдение, предвиден в нейния план за управление, Словения следва да изпрати на Комисията доклад в установения срок.
                  
               
                     (20)
                  
                  
                     Следва да се определи ограничение на срока на дерогацията, за да могат да бъдат предприети бързи коригиращи мерки за управление, в случай че в доклада до Комисията се съдържат данни за незадоволителен природозащитен статус на експлоатирания запас, като същевременно се предвиди възможност за оптимизиране на научната база с цел подобряване на плана за управление.
                  
               
                     (21)
                  
                  
                     Тъй като срокът на дерогацията, предоставена с Регламент за изпълнение (ЕС) 2017/2383, изтече на 27 март 2020 г., настоящият регламент следва да се прилага от 28 март 2020 г., за да се гарантира правната непрекъснатост. От съображения за правна сигурност настоящият регламент следва да влезе в сила по спешност.
                  
               
                     (22)
                  
                  
                     Мерките, предвидени в настоящия регламент, са в съответствие със становището на Комитета по рибарство и аквакултури,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Дерогация
            Член 13, първа алинея от Регламент (ЕО) № 1967/2006 не се прилага в териториалните води на Словения — независимо от дълбочината — между 1,5 и 3 морски мили от брега, за тралове „volantina“, използвани от кораби, които отговарят на следните условия:
            
                        а)
                     
                     
                        регистрационният им номер е посочен в плана за управление, приет от Словения в съответствие с член 19, параграф 2 от Регламент (ЕО) № 1967/2006;
                     
                  
                        б)
                     
                     
                        доказано са извършвали този вид риболов в района в продължение на повече от пет години и няма да увеличават в бъдеще риболовното усилие;
                     
                  
                        в)
                     
                     
                        притежават разрешение за риболов и извършват дейност съгласно плана за управление, приет от Словения в съответствие с член 19, параграф 2 от Регламент (ЕО) № 1967/2006.
                     
                  
         
            Член 2
            План за наблюдение и докладване
            В срок от три години от влизането в сила на настоящия регламент Словения изпраща на Комисията доклад, изготвен в съответствие с плана за наблюдение, който се съдържа в плана за управление, посочен в член 1.
         
         
            Член 3
            Влизане в сила и срок на прилагане
            Настоящият регламент влиза в сила в деня след деня на публикуването му в Официален вестник на Европейския съюз.
            Той се прилага от 28 март 2020 г. до 27 март 2023 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 30 март 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  Регламент (ЕО) № 1967/2006 на Съвета от 21 декември 2006 г. относно мерките за управление на устойчивата експлоатация на рибните ресурси в Средиземно море, за изменение на Регламент (ЕИО) № 2847/93 и за отмяна на Регламент (ЕО) № 1626/94 (ОВ L 409, 30.12.2006 г., стp. 11).
         
            (2)  Регламент за изпълнение (ЕС) № 277/2014 на Комисията от 19 март 2014 г. за предоставяне на дерогация от Регламент (ЕО) № 1967/2006 на Съвета по отношение на минималното разстояние от брега и минималната дълбочина за траулерите „volantina“, извършващи риболовна дейност в териториалните води на Словения (ОВ L 82, 20.3.2014 г., стр. 1).
         
            (3)  Регламент за изпълнение (ЕС) 2017/2383 на Комисията от 19 декември 2017 г. за удължаване на срока на дерогацията от Регламент (ЕО) № 1967/2006 на Съвета по отношение на минималното разстояние от брега и минималната дълбочина за траулерите „volantina“, извършващи риболовна дейност в териториалните води на Словения (ОВ L 340, 20.12.2017 г., стр. 32).
         
            (4)  Регламент (ЕС) 2019/1241 на Европейския парламент и на Съвета от 20 юни 2019 г. за опазване на рибните ресурси и защита на морските екосистеми чрез технически мерки, за изменение на регламенти (ЕО) № 1967/2006 и (ЕО) № 1224/2009 на Съвета и на регламенти (ЕС) № 1380/2013, (ЕС) 2016/1139, (ЕС) 2018/973, (ЕС) 2019/472 и (ЕС) 2019/1022 на Европейския парламент и на Съвета и за отмяна на регламенти (ЕО) № 894/97, (ЕО) № 850/98, (ЕО) № 2549/2000, (ЕО) № 254/2002, (ЕО) № 812/2004 и (ЕО) № 2187/2005 на Съвета (ОВ L 198, 25.7.2019 г., стр. 105).
         
            (5)  Решение № 34200-2/2021/3 от 18.8.2021 г.
         
            (6)  Научен, технически и икономически комитет по рибарство — доклад от 64-тото пленарно заседание (PLEN-20-02). Служба за публикации на Европейския съюз, Люксембург, 2020 г., ISBN 978-92-76-21081-8, doi:10.2760/325560, JRC121501 (https://stecf.jrc.ec.europa.eu/documents/43805/2684997/STECF+PLEN+20-02.pdf/0a7b5693-d2ad-433f-b24d-9cc7732fe1f8).
         
            (7)  Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).